Την απομάκρυνση Άσσαντ ζητά ο νέος Πρόεδρος της Αιγύπτου
"κράτος τρομοκρατών" χαρακτήρισε τη Συρία ο Ρετσέπ Ταγίπ Ερντογάν
Ο Πρόεδρος της Αιγύπτου, Μοχάμεντ Μόρσι, ανέφερε ότι ο σύρος Πρόεδρος Μπασάρ αλ Άσσαντ θα πρέπει να διδαχθεί από την «πρόσφατη ιστορία» και να εγκαταλείψει την εξουσία πριν να είναι πολύ αργά, ενώ ο τούρκος Πρωθυπουργός, Ρετζέπ Ταγίπ Ερντογάν, δήλωσε ότι η Συρία έχει μετατραπεί σε «κράτος τρομοκρατών» καθώς δολοφονεί τους πολίτες της. Ο αιγύπτιος Πρόεδρος ανέφερε σε σύσκεψη του Αραβικού Συνδέσμου, που πραγματοποιήθηκε στο Κάιρο την Τετάρτη, ότι η επίλυση της κρίσης στη Συρία είναι ευθύνη των αραβικών κρατών, ενώ επανέλαβε την έκκληση του για παραίτηση της συριακής κυβέρνησης. Όπως είπε, έχει έρθει η ώρα στη Συρία «για αλλαγή», ενώ τόνισε ότι το ενδεχόμενο μεταρρυθμίσεων είναι χάσιμο χρόνου. Ο κ. Μόρσι τόνισε ότι θα πραγματοποιηθεί συνάντηση τεσσάρων κρατών της περιοχής που προτάθηκαν από το Κάιρο για να συζητήσουν την κρίση στη Συρία. Τα κράτη αυτά είναι η Τουρκία, η Σαουδική Αραβία, το Ιράν και η Αίγυπτος. Σε ξεχωριστές δηλώσεις που έκανε ο Πρωθυπουργός της Τουρκίας εξέφρασε μεγαλύτερη αγανάκτηση για την έλλειψη διεθνούς συγκατάθεσης προκειμένου να επιλυθεί η συριακή κρίση. Όπως είπε σε σύσκεψη του κόμματος του στην Άγκυρα «η Τουρκία δεν έχει την πολυτέλεια να μένει απαθείς σε όσα συμβαίνουν στη Συρία». Εντωμεταξύ, συριακές δυνάμεις ασφάλειας συνεπλάκησαν με δυνάμεις των ανταρτών σε αρκετές περιοχές την Τετάρτη, μεταξύ των οποίων ήταν και η πόλη Χαλέπι που είναι και η εμπορική πρωτεύουσα της χώρας. Το συριακό Παρατηρητήριο για τα ανθρώπινα δικαιώματα ανέφερε ότι τουλάχιστον 33 άνθρωποι έχασαν τη ζωή τους στο Χαλέπι, όπου οι συριακές δυνάμεις σφυροκόπησαν γειτονιές που ήταν υπό τον έλεγχο των ανταρτών.